## Les Arts s’unix a Google Arts & Culture en la seua aposta per la digitalització de continguts

*** El perfil inclou una visita en *Street View* amb accés a les quatre sales de l’edifici: Sala Principal, Auditori, Teatre Martín i Soler i Aula Magistral
* A més dels detalls arquitectònics més impressionants, el perfil de Les Arts permet descobrir la seua programació i produccions més emblemàtiques**

El Palau de les Arts Reina Sofia s’unix a la plataforma Google Arts & Culture en la seua aposta per la digitalització de continguts dins de les seues accions d’obertura per a acostar a la ciutadania tant l’edifici dissenyat per Santiago Calatrava com la seua activitat artística.

A través de 130 imatges, 12 reportatges digitals i una visita virtual per l’edifici amb la tecnologia de *street view*, el [nou perfil de Les Arts](https://artsandculture.google.com/entity/m0h3tv?hl=es) permet a l’usuari disfrutar d’una completa experiència en el coliseu: descobrir les seues instantànies més espectaculars, conéixer les seues produccions emblemàtiques o submergir-se en algunes de les seues iniciatives més populars, com les preestrenes per a menors de 29 anys o ‘Les Arts Volant’, el camió-escenari amb el qual el centre cultural porta l’òpera a tots els racons de la geografia valenciana.

La visita virtual possibilita que els internautes puguen recórrer, amb tan sols un clic, els 40.000 metres quadrats que abasta el centre d’arts valencià: des de les seues impressionants terrasses amb vista privilegiades a la Ciutat de les Arts i les Ciències i al Jardí del Túria, passant per les diverses sales en les quals es programen i assagen els seus espectacles, juntament amb els diferents i suggeridors espais creats per Calatrava, sense perdre el més mínim detall arquitectònic de l’edifici més fotografiat de la ciutat de València.

En la pàgina hi ha habilitats quatre recorreguts diferenciats per les quatre sales obertes al públic: Sala Principal, Auditori, Aula Magistral i Teatre Martín i Soler. Des de la platea a l’escenari els aficionats tenen la possibilitat de descobrir les particularitats de cada una: l’espaiós lloc de l’orquestra de la Sala Principal o les marques i elements acústics que revelen les seues parets cobertes de trencadís; els mosaics realitzats per Santiago Calatrava per a l’Auditori o les estructures de formigó de l’Aula Magistral.

Google Arts & Culture és la iniciativa de Google que posa a l’abast de la societat més de 3.000 institucions culturals de 95 països, amb la finalitat d’oferir la possibilitat d’explorar de manera immersiva l’art, la història i les meravelles del món.

Fecha: 07/02/2025